**НАРЕДБА**

**ЗА ПОЕМАНЕТО, ОБСЛУЖВАНЕТО И УПРАВЛЕНИЕТО НА ОБЩИНСКИЯ ДЪЛГ НА ОБЩИНА ТУТРАКАН**

**Глава първа**

**ОБЩИ ПОЛОЖЕНИЯ**

**Чл.1.** (1) С тази Наредба се уреждат условията и редът за поемане на общински дълг, за издаването на общински гаранции, видовете общински дълг, съгласно Закона за общинския дълг.

(2) За общинския дълг по този закон се води регистър.

**Глава втора**

**ОБЩИНСКИ ДЪЛГ**

**Чл.2.** (1) Всички финансови задължения, поети от името и за сметка на общината при спазване на изискванията на Закона за общинския дълг и тази Наредба съставляват общински дълг и представляват задължение на общината.

(2) Дългът на търговските дружества с общинско участие в капитала и текущите задължения на общината към доставчици на стоки и услуги не са общински дълг по смисъла на Закона за общинския дълг и тази Наредба.

**Чл.3.**  Общинският дълг е дългосрочен и краткосрочен и се поема с решение на Общинския съвет, като се формира от:

1. емисия на общински ценни книжа – ценни книжа, издадени от общината при условията и по ред на Закона за общинския дълг;
2. дълг, поет с договор за общински заем – банкови заеми, заеми от ПУДООС и всички други финансови задължения, поети с договор за общински заем;
3. изискуемите общински гаранции – финансови задължения възникнали в резултат на активиране на издадена от общината гаранция;
4. безлихвените заеми, отпуснати по реда на Закона за публичните финанси, включително възмездното финансиране по чл. 103, ал. 3 от закона;
5. финансов лизинг, търговски кредити и останалите форми на дълг съгласно Регламент на Съвета (ЕО) № 479/2009 от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ, L 145/1 от 10 юни 2009 г.).”

**Чл.4**. Общината може да поема дългосрочен дълг за:

1. финансиране на инвестиционни проекти в полза на гражданите на Община Тутракан;

2.  рефинансиране на съществуващ дълг;

3. предотвратяване и ликвидиране на последиците от форсмажорни обстоятелства;

4. осигуряване на плащания по изискуеми общински гаранции.

5. финансиране на общински проекти за концесии за строителство или концесии за услуги с плащания от концедента;

6. финансиране при временни касови разриви по бюджета на общината по чл. 103, ал. 1 от Закона за публичните финанси.

7. финансиране на проекти чрез финансови инструменти по смисъла на чл. 2, т. 11 от Регламент № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ, L 347/320 от 20 декември 2013 г.), наричан по-нататък "Регламент № 1303/2013", от финансови посредници, избрани от "Фонд мениджър на финансови инструменти в България" ЕАД въз основа на открита, прозрачна, пропорционална и недискриминационна процедура;

8. разплащане на просрочени задължения;

9. осигуряване на плащания по предоставени временни безлихвени заеми за сметка на централния бюджет по реда на Закона за публичните финанси.

**Чл.5.** (1) Общината може да поема краткосрочен дълг за финансиране на:

1. предоставяне на публични услуги при временен недостиг на средства, възникнал при временни касови разриви по бюджета на общината;

2. капиталови разходи;

3. неотложни разходи за предотвратяване и ликвидиране на последиците от форсмажорни обстоятелства;

4. плащания по изискуеми общински гаранции;

5. плащания по проекти, финансирани със средства от Европейския съюз.

6. проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от "Фонд мениджър на финансови инструменти в България" ЕАД въз основа на открита, прозрачна, пропорционална и недискриминационна процедура.

**Чл.6.** Общинският дълг не е гарантиран от държавата и не представлява задължение за правителството, освен в случаите, когато по съответния ред е издадена държавна гаранция.

**Чл.7.** (1) Общината може да договаря, поема и изплаща дълг в левове и/ или в чуждестранна валута.

(1 а) Общината може да договаря, поема и изплаща дълг в евро и/или в чуждестранна валута. /в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз)//

(2) При преоценка на общински дълг или на гарантиран от общината дълг в левове, задълженията деноминирани в чуждестранна валута, се преизчисляват по курса на Българската народна банка към датата на преоценката.

(2а) При преоценка на общински дълг или на гарантиран от общината дълг в евро задълженията, деноминирани в чуждестранна валута, се преизчисляват по курса на Българската народна банка към датата на преоценката.. / в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз)

(3) Общината не може да обезпечава общински дълг чрез залог или ипотека на имущество - публична общинска собственост.

**Чл.8.** Общината извършва текущо наблюдение за състоянието на дълга на търговските дружества с общинско участие в капитала, както и на останалите контролирани от общината лица, чиито средства и операции не са включени в общинския бюджет.

**Чл.9**. (1) Кметът на общината изготвя годишен отчет за състоянието на общинския дълг и го внася в общинския съвет като неразделна част от отчета за изпълнението на общинския бюджет.

(2) Отчетът по ал.1 съдържа и информация за дълга на лицата по чл.8 и издадените от тях гаранции.

(3) Общинският съвет приема с решение годишния отчет за състоянието на общинския дълг и дълга на лицата по чл.8.

**Чл.10**. Сметната палата осъществява одит върху възникването и управлението на общинския и гарантирания от общината дълг и използването на дълговите инструменти.

**Глава трета**

**ОГРАНИЧЕНИЯ НА РАЗМЕРА НА ДЪЛГА**

**Чл.11.** С решението за приемане на общинския бюджет за съответната година общинският съвет определя:

1. максималния размер на новия общински дълг;

2. общинските гаранции, които могат да бъдат издадени през годината;

3. максималния размер на общинския дълг и общинските гаранции към края на бюджетната година.

**Чл.12.** (1) Годишният размер на плащанията по общинския дълг във всяка отделна година не може да надвишава петнадесет на сто от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината.

  (2) Номиналът на издадените през текущата бюджетна година общински гаранции не може да надвишава пет на сто от общата сума на приходите и общата изравнителна субсидия по последния годишен отчет за изпълнението на бюджета на общината.

 (3) Годишният размер на плащанията по дълга включва дължимите главница, лихви, такси, комисионни и други плащания по поетия от общината дълг.

 (4) Когато предстоящо плащане по съществуващ дълг, който е предмет на рефинансиране, е дължимо на дата, предхождаща датата на поемане на рефинансиращия дълг, общината задължително заделя паричен резерв за предстоящото плащане по съществуващия дълг в рамките на размера, определен с ал. 1.

  (5) В ограничението по ал.1 не се включва дългът на общината по временни безлихвени заеми и по предоставени заеми от други лица от сектор "Държавно управление".

  (6) Със Закона за държавния бюджет за съответната година може да се определя максимален размер на дълга, който може да бъде поет от общината през бюджетната година извън ограниченията по ал.1 и извън случаите по ал.5 за авансово финансиране на плащания по проекти, финансирани със средства от Европейския съюз.

**Глава четвърта**

**ПОЕМАНЕ НА ОБЩИНСКИ ДЪЛГ**

**Чл.13.** Кметът на общината внася предложенията за поемане на дългосрочен и краткосрочен дълг, които се разглеждат и одобряват от общинския съвет.

**Чл.14**. Предложението за поемане на дългосрочен дълг трябва да отговаря на следните условия:

1. проектът да е от полза на местната общност;

2. предложението да е придружено от пълно описание на проекта - наименование, цели, технико-икономическа обосновка, очаквани срокове за реализация и социално-икономически анализ на очакваните резултати от осъществяването на проекта;

3. да е приложено подробно описание на всички финансови параметри на проекта - всички източници на финансиране на проекта и размер на съответния финансов ресурс, максимален размер на дълга, срокове и начини за усвояването му, лихвени условия, намерения за погасяване, размер на разходите за консултантски и административно-управленски услуги, източници за погасяване на дълга, влияние на дълговото финансиране и на разходите по обслужването на дълга върху бюджета на общината;

4. проектът да е предложен за обсъждане на местната общност, чиито становища и предложения са неразделна част от предложението.

**Чл.15.** (1) Кметът на общината оповестява проекта, който ще се финансира чрез дългосрочен дълг, чрез покана за обсъждане, отправена до местната общност, като поканата трябва да съдържа общите параметри на проекта - предназначение, стойност, начин на финансиране и на обезпечаване, както и мястото и датата на провеждане на обсъждането.

(2) Поканата се публикува в един местен или регионален вестник и се поставя на обществено достъпно място в сградата на общината, като датата на обсъждането на проекта е най-малко един месец преди разглеждането на предложението от общинския съвет.

(3) Условията за провеждане на обществено обсъждане на проект на Община Тутракан са следните:

1. проектът, предлаган за обсъждане да е в интерес на местната общност.

2. проектът, предложен за обсъждане от местната общност да бъде финансиран чрез поемане на дългосрочен общински дълг по реда на Закона за общинския дълг

3. да са спазени изискванията на ал.2 от чл.15 от настоящата Наредба..

4. за изразените становища и постъпилите предложения относно обсъждания проект да е изготвен протокол за постъпилите който е неразделна част от предложението по чл.14 от настоящата Наредба.

(4) Общественото обсъждане трябва да се състои най-малко един месец преди разглеждане на предложението на кмета за поемане на дългосрочен дълг от Общинския съвет.

(5) В общественото обсъждане могат да участват заинтересовани физически и юридически лица, които имат регистрация, осъществяват дейност или ползват услуги на територията на Община Тутракан, както и представители на общинската администрация, на държавни и обществени организации.

(6) Обществено обсъждане на проект, финансиран чрез поемане на дългосрочен дълг от Община Тутракан се осъществява по реда на Приложение № 1 към Наредбата.

(7). Общинският съвет разглежда докладната записка с предложението на кмета за поемане на дългосрочен дълг на първото заседание, следващо датата на постъпването й.

(8).Разпоредбите на чл. 14, т. 4 и чл. 15 не се прилагат за предложения относно удължаване на срока за погасяване на общински дълг, поет за финансиране на разходи за подготовка или изпълнение на проекти по програми, съфинансирани от Европейския съюз.

**Чл. 16**. (Изм. – ДВ, бр. 61 от 2015 г.) Предложението за поемане на краткосрочен дълг трябва да е придружено с описание на финансовите параметри на дълга – размер на краткосрочния дълг, срокове, начини и намерения за усвояването му, лихвени условия, намерения за погасяване, източници за погасяване, влияние на дълговото финансиране и на разходите по обслужването на дълга върху бюджета на общината.

**Чл. 17.** (1) Общинският съвет приема решение за поемане на дълг, като определя:

1. максималния размер на дълга, изразен чрез номиналната му стойност;

2. валутата на дълга;

3. вида на дълга съгласно чл. 3;

4. начина на обезпечаване;

5. условията за погасяване;

6. максималния лихвен процент, такси, комисиони и други.

(2) Решението по ал. 1 се приема с мнозинство повече от половината от общия брой на общинските съветници или след провеждане на местен референдум по решение на общинския съвет.

(3) С решението по ал. 1 общинският съвет възлага на кмета на общината да проведе процедурата за избор на финансова или кредитна институция, която да осигури необходимото финансиране на проекта, или на финансов посредник при емитирането на общински ценни книжа.

**Чл. 17а.** (1) Общинският съвет не може да приема решения за поемане на дългосрочен общински дълг след изтичането на 39 месеца от неговото избиране.

(2) Разпоредбите на ал. 1 не се прилагат за поетия общински дълг, за който със закон е предвидено, че не попада в обхвата на разпоредбата на чл. 32 от Закона за публичните финанси, както и за общинския дълг, поет за финансиране на проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от "Фонд мениджър на финансови инструменти в България" ЕАД въз основа на открита, прозрачна, пропорционална и недискриминационна процедура.

**Чл. 18**. Кметът на общината изпраща на министъра на финансите с копие до Сметната палата решението по чл. 9, ал. 3 в 30-дневен срок от неговото приемане заедно с годишния отчет за състоянието на общинския дълг.

**Глава пета**

**ПРОЦЕДУРА ЗА ИЗБОР НА ФИНАНСОВА ИЛИ КРЕДИТНА ИНСТИТУЦИЯ** **И ФИНАНСОВ ПОСРЕДНИК**

**Чл. 19**. Процедурата за избор на финансова или кредитна институция, или финансов посредник се провежда въз основа на открита, прозрачна и недискриминационна процедура, проведена при условия и по ред, приети от общинския съвет.

**Чл. 19а.** Член 19 не се прилага за проекти, подлежащи на финансиране от "Фонд за органите на местното самоуправление в България – ФЛАГ" ЕАД, от фонд "Енергийна ефективност и възобновяеми източници", от фондовете за градско развитие, както и за финансиране на проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от "Фонд мениджър на финансови инструменти в България" ЕАД въз основа на открита, прозрачна, пропорционална и недискриминационна процедура.

**Чл. 20**. **а**.Настоящата процедура определя реда и условията за избор на:

1. Финансова или кредитна институция – при поемането на дългосрочен дълг;

2. Финансова или кредитна институция – при поемането на краткосрочен дълг;

3. Финансов посредник – при емитиране на ценни книжа.

**Чл.20.б.** Изборът на финансова или кредитна институция, или финансов посредник се провежда въз основа на открита, прозрачна и недискриминационна процедура, в съответствие със следните принципи:

1. По Чл. 20 от ЗПФ;

2. Свободна и честна конкуренция, равнопоставеност на всички кандидати;

3. Постигане на икономически най-изгодно решение за местната общност.

**Чл. 20.в.**. В процедурата не може да участва лице, което:

1. Е поставено под специален надзор по смисъла на ЗКИ /Закон за

кредитните институции/-приложимо за банки;

2. Е банка, спрямо която се прилагат оздравителни мерки или прекратителни

процедури по реда на закона за кредитните институции;

3. Има парични задължения към общината по седалището си, към Община Тутракан и по смисъла на Данъчно-осигурителния процесуален кодекс, установени с влязъл в сила акт на компетентен орган, освен ако не е допуснато разсрочване или отсрочване на задълженията.

**Чл. 20.г.** В процедурата може да участват лица, които са кредитна или финансова институция, или финансов посредник, притежаващи съответния лиценз или вписани в съответния регистър, съобразно вида на услугата, по която ще се извърши подбора.

**Чл.20.д.** (1)Кметът на общината изготвя обява за избор на финансова/кредитна институция или финансов посредник и документация за участие в процедурата. Обявата съдържа най-малко следната информация:

1. Решението на общинския съвет по Чл. 17 от Закона за общинския дълг;

2. описание на проекта/обекта/ услугата;

3. размер и вид на финансирането;

4. срок на валидност на офертите;

5. критерии за оценка на офертите;

6. начин на достъп до документацията за участие в процедурата;

7. място, срок и начин на подаване на офертите;

8. наименование, адрес, телефон, факс, електронен адрес на общината и лице за контакт.

(2). Обявата се публикува на страницата на община Тутракан и един регионален вестник.

(3). Срок за подаване на оферти - не по-кратък от 5 работни дни, считано от датата на публикуването на обявата.

**Чл. 21.а.** Документацията за участие в процедурата съдържа най-малко следната информация:

1. решението на общинския съвет за поемане на дълг;

2. описание на проекта/обекта/услугата;

3. критерии за оценяване на офертата;

4. актуални данни за финансовото състояние на общината и последния заверен годишен отчет за изпълнението на общинския бюджет.

**Чл. 21.б.** Всеки кандидат може писмено да поиска разяснения по документацията за участие в процедурата в срок до 2 работни дни от публикуване на обявата на интернет страницата на общината. Кметът на общината е длъжен да даде разясненията в срок до 3 работни дни от постъпване на искането и ги публикува на интернет страницата на общината.

**Чл. 22.** Срокът за получаване на оферти се определя в обявата, като същият не може да е по-кратък от 5 работни дни, считано от датата на публикуването на обявата.

**Чл. 23.** Кметът може да прекрати процедурата със съобщение, публикувано на интернет страницата на община Тутракан, когато:

1. не е подадена нито една оферта, няма кандидат или участник, който отговаря на изискванията;

2. всички оферти не отговарят на предварително обявените условия;

3. избраният кандидат откаже да сключи договор;

4. отпадне необходимостта от провеждане на процедурата в резултат на съществена промяна в обстоятелствата, както и при невъзможност да се осигури финансиране за изпълнението на процедурата по причини, които не са били предвидени;

**Чл. 24.а.** (1).Кметът на общината назначава комисия за разглеждане, оценка и класиране на подадените оферти.

(2). Комисията се състои от нечетен брой членове, но не по малко от 5 /пет/ члена, като се определят и резервни членове. Кметът може да привлича и външни експерти за членове или консултанти към комисията. В състава на комисията се включват правоспособен юрист и икономист.

(3). Не може да бъде член на комисията лице, което:

- има финансов интерес от поемането на общинския дълг;

- е свързано лице по смисъла на Търговския закон с кандидат в процедурата.

(4). Членовете на комисията и консултантите са длъжни да пазят в тайна фактите

и обстоятелствата, които са узнали във връзка със своята работа в комисията.

Членовете на комисията и консултантите представят декларация относно обстоятелствата по ал.3, в началото на заседанието преди отваряне на офертите. При възникване на някои от обстоятелствата преди приключване на работата на комисията, съответния член е длъжен да си направи самоотвод.

(5). В деня и часа за отваряне на офертите, посочени в документацията и на сайта на Община Тутракан, Комисията провежда публично заседание, на което имат право да присъстват участниците, подали оферти или техни изрично упълномощени представители. Комисията отваря по реда на тяхното постъпване запечатаните непрозрачни опаковки и оповестява тяхното съдържание. С това приключва публичната част на заседанието.

**Чл. 24.б** Решенията на комисията се вземат с мнозинство повече от половината от общия брой на членовете й. Когато член на комисията не е съгласен с взетото решение, той подписва протокола с особено мнение и писмено излага мотивите си. Когато по обективни причини член на комисията не може да изпълнява задълженията си, той се замества от резервен член, за което се съставя протокол.

**Чл. 25.в.** (1). Комисията разглежда подадените документи и допуска до участие кандидатите, чиито документи отговарят на условията в обявата и документацията.

(2). Комисията разглежда допуснатите до участие оферти, оценява ги съгласно предварително обявените критерии и класира кандидатите. За оценяването и класирането на кандидатите комисията съставя протокол, който се утвърждава от кмета на общината.

**Чл. 25.г.** (1). В 7 (седем) дневен срок от утвърждаването на протокола, Кметът на общината издава заповед, с която обявява класирането на участниците и определя кандидата, спечелил процедурата за избор на финансова или кредитна институция, или финансов посредник. Заповедта се обявява на официалната интернет страница на Община Тутракан и се изпраща на всички участници в процедурата в тридневен срок от издаването й, заедно с протокола по ал. 2.

(2). С класирания на първо място участник се сключва договор в едномесечен срок от датата на получаване на заповедта и протокола по ал. 1, за което му се отправя покана.

(3). Ако избраният участник откаже да сключи договор, Кметът на общината отправя писмена покана за сключване на договор с класирания на второ място участник.

**Чл. 26.а**. Поемането на дълг чрез емисия на общински ценни книжа се извършва при условията и по реда на настоящата процедура.

**Чл. 26.б.** (1). Когато емисията на общински ценни книжа е предназначена за публично предлагане, се прилагат разпоредбите на Закона за публичното предлагане на ценни книжа.

(2). Когато емисията на общински ценни книжа не е предназначена за публично предлагане, инвеститори могат да бъдат единствено институционални инвеститори по смисъла на § 1, т. 1, б. „в“ от Допълнителните разпоредби на Закона за публичното предлагане на ценни книжа.

**Глава шеста**

**ОБЩИНСКИ ГАРАНЦИИ**

**Чл.27.** Гарантиран от общината дълг са всички финансови задължения, за които с решение на общинския съвет са издадени гаранции от името и за сметка на общината при спазване изискванията на Закона за общинския дълг и настоящата наредба.

**Чл.28.** (1) Общината може да гарантира дълг само на търговски дружества, в които общинското участие е над петдесет на сто от капитала на дружеството, ако дългът е поет за финансиране на инвестиционни проекти и текущи разходи от полза на местната общност и има предоставено обезпечение в полза на общината.

 (2) Предложението за издаване на общинска гаранция трябва да отговаря на условията по чл.12, ал.2 и чл.14 от Наредбата.

(3) Кметът на общината внася в общинския съвет предложението за издаване на общинска гаранция заедно с доклад за статута и финансовото състояние на дружеството и договора за поемане на дълг, който общината гарантира.

(4) Решението за издаване на общинска гаранция се приема с мнозинство повече от половината от общия брой на общинските съветници или след провеждане на референдум по решение на общинския съвет.

(5) Общината може да гарантира дълг на малки и средни предприятия чрез общинския гаранционен фонд за малки и средни предприятия по чл. 10, ал. 2 от Закона за приватизация и следприватизационен контрол, когато средствата и операциите на фонда се включват в общинския бюджет.

**Чл.29**. Кметът на общината участва в преговорите за поемане на дълг с общинска гаранция и подписва от името на общината споразуменията за издаване на общинска гаранция или гаранционните писма.

**Чл.30**. Промени в гарантирания от общината дълг, засягащи размера и/или срока на погасяването му, се правят след предварително одобрение от общинския съвет по реда на чл.15 ал.7ал. от Наредбата.

**Чл.31**. Получателите на средства по гарантиран от общината дълг ежемесечно до 5-то число на месеца, следващ отчетния месец, предоставят на кмета на общината информация за обслужването на дълга.

**Чл.32**. (1) Лихвите, погашенията по главницата и всички такси, комисиони и други подобни разходи по обслужването на гарантирания от общината дълг се заплащат от кредитополучателите.

(2) Плащане по общинска гаранция се дължи само в случаите, когато кредитополучателят не извърши частично или цялостно плащане по кредита в съответствие с условията по договора за заем и кредиторът е предприел мерките и действията, предвидени в съответния договор за заем, за събиране от кредитополучателя на дължимите суми.

**Чл.33.** Когато изискванията на чл.27 не са предвидени в споразумението за издаване на общинска гаранция, кметът на общината уточнява с кредитора конкретни мерки, които трябва да бъдат предприети, когато се дължи плащане по общинска гаранция, както и сроковете, в които общината трябва да плати просрочената сума.

**Чл.34**. От деня на извършване на плащане по общинска гаранция общината встъпва в правата на кредитора по договора за заем до размера на извършеното плащане.

**Чл.35**. (1) Кредитополучателят е длъжен да възстанови в пълен размер сумите, изплатени на кредитора по общинска гаранция, и направените разходи във връзка с плащането.

(2) Кметът на общината предприема всички мерки съгласно действащото законодателство за възстановяване на сумите, изплатени по общинска гаранция.

**Глава седма**

**ОБЩИНСКИ ЦЕННИ КНИЖА**

**Чл.36.** Поемането на дълг чрез емисия на общински ценни книжа се извършва при условията и по реда на глави четвърта и пета на Закона за общинския дълг и настоящата наредба.

**Чл.37.** Когато емисията на общински ценни книжа е предназначена за публично предлагане, се прилагат разпоредбите на Закона за публичното предлагане на ценни книжа.

**Чл.38**. (1) Когато емисията на общински ценни книжа не е предназначена за публично предлагане, инвеститори могат да бъдат единствено институционални инвеститори по смисъла на § 1, т.1, буква "в" от допълнителните разпоредби на Закона за публичното предлагане на ценни книжа.

(2) В случаите по ал.1 информацията, необходима на инвеститорите за точна оценка на икономическото и финансовото състояние на общината и на правата, свързани с ценните книжа се оповестява в интернет страницата на Община Хасково.

**Глава осма**

**РЕГИСТРАЦИЯ НА ОБЩИНСКИЯ ДЪЛГ**

**Чл.39**. (1) Поетия от общината общинския дълг се регистрира в създадения централен регистър на общинския дълг в Министерството на финансите, като информацията за размера на дълга към определен период е достъпна на интернет страницата на Министерството на финансите.

(2) В регистъра по ал. 1 може да се включва информация и за дълга на подсектор "Местно управление".

(3) Редът, начинът и сроковете за отчитане и предоставяне на информацията по ал.1 се определят от Министерство  на финансите.

(4) Воденето, съхранението и предоставянето на информацията за поетия от Община Тутракан дълг се осъществява от служител в Дирекция „Финансово, счетоводни и бюджет”.

**Чл.40.** (1) Регистърът на общината е съставна част от централния регистър към Министерството на финансите и обхваща следните подрегистри:

1. подрегистър на емитираните общински ценни книжа;

2. подрегистър на заемите, предоставени на общината;

3. подрегистър на издадените общински гаранции.

(2) В регистъра се вписват следните обстоятелства:

1. решенията на Общински съвет по чл.17, ал.1 и чл.40, ал.4 от Закона за общински дълг;

2. срочността на дълга, промените на срочността, амортизационната схема на дълга;

3. забава в обслужването на дълга повече от 30 дни.

(3) Информацията за дълга на останалите лица от подсектор "Местно управление" и издадените от тях гаранции се представя обособено по общини, които контролират съответните лица, и отделно - когато такива лица не се контролират от отделна община.

**Чл. 41. (1)** Кметът на общината е длъжен да води, съхранява и предоставя на Министерството на финансите информация за поетия от общините дълг и дълга на контролираните от тях лица, които попадат в обхвата на подсектор "Местно управление", в съответствие с изискванията на Европейския съюз и на българското законодателство за отчетността, статистиката и бюджетирането на публичния сектор.

(2) Изискванията на ал. 1 се прилагат и за останалите лица от подсектор "Местно управление", които не се контролират от отделна община.

(3) Кметът може да възлага изпълнението на задълженията по ал. 1 на други длъжностни лица в общината.

(4) Министърът на финансите може да изисква от общините и лицата по ал. 2 да предоставят информация и за финансови задължения и форми на финансиране, които са с еквивалентен на дълга ефект.

(5) Освен информацията за общинския дълг в регистъра може да се включва и информация за дълга на останалите лица от подсектор "Местно управление", включително на тези по ал. 2, както и информация по ал. 4.

(6) Информацията по ал. 5 се включва в регистъра обособено от информацията за общинския дълг.

(7) Министърът на финансите може да дава указания относно обема, формата и съдържанието на информацията по ал. 1 и 2.

**Глава девета**

**ДРУГИ РАЗПОРЕДБИ**

**Чл.42.** (1) Кметът на общината носи отговорност за използването на постъпленията от дълга само по предназначението, за което общинският съвет е одобрил поемането на дълга.

  (2) Временно свободните постъпления по дългосрочен дълг до момента на тяхното влагане в проекта по чл.14 от Наредбата могат да бъдат инвестирани само в български държавни и общински ценни книжа.

**Чл.43**. Когато общината забави обслужването на дълга повече от тридесет дни, кметът на общината и/или кредиторът уведомява в 5-дневен срок общинския съвет и Сметната палата.

**ДОПЪЛНИТЕЛНИ РАЗПОРЕДБИ**

**§ 1.** По смисъла на тази наредба:

1. "Краткосрочен дълг" е дълг със срок за изплащане до една година.

2. "Дългосрочен дълг" е дълг със срок за изплащане над една година.

3. "Форсмажорно обстоятелство" е непредвидено и непредотвратимо събитие от извънреден характер, което не може да се избегне или последиците от което не могат да се предотвратят.

4. "Местна общност" са гражданите и юридическите лица, които имат регистрация, осъществяват дейност или ползват услуги на територията на съответната община.

**ЗАКЛЮЧИТЕЛНИ РАЗПОРЕДБИ**

 § 1. Наредбата се приема от общинския съвет на основание чл. 15 от Закона за общинския дълг.

§ 2. Настоящата Наредба е приета на заседание на общински съвет Тутракан с Решение

§ 3. Настоящата Наредба **отменя** Наредбата за общинския дълг на Община Тутракан, Приета с Решение № 230 По Протокол 19 от 13 ноември 2008 г.. на Общински съвет гр. Тутракан.

§ 4. Чл.7., ал.1а и ал.2а влизат в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз)/

§ 5. Неразделна част от тази наредба са Приложение № 1

§ 6. Изпълнението на тази Наредба се възлага на кмета на община Тутракан.

**Приложение № 1 към чл. 15**

**РЕД ЗА ПРОВЕЖДАНЕ НА ПУБЛИЧНО ОБСЪЖДАНЕ** **ЗА ПОЕМАНЕ НА ДЪЛГОСРОЧЕН ОБЩИНСКИ ДЪЛГ ОТ ОБЩИНА ТУТРАКАН**

1. Общественото обсъждане е процедура, в резултат на която всеки гражданин или юридическо лице, който има регистрация, осъществява дейност или ползва услуги на територията на общината, може да изрази мнение, становище или да направи предложение във връзка с проект за поемане на дългосрочен общински дълг.

2.    Кметът на Община Тутракан организира публичното обсъждане на проекта, който ще се финансира чрез поемане на дългосрочен дълг, като публикува в местните средства за масово осведомяване и на официалната интернет страница на Община Хасково обява/покана/, отправена до местната общност.

3. Поканата за обсъждане по т.2 се публикува в един местен или регионален вестник най-малко седем дни преди датата на общественото обсъждане, поставя се на обществено достъпно място в сградата на общината, както и в интернет-страницата на общината.

4. Поканата за обсъждане по т.2 трябва да съдържа общите параметри на проекта – предназначение, стойност, начин на финансиране и на обезпечаване, дата и място на провеждане на обсъждането.

5. Общественото обсъждане се провежда в сградата на общината в предварително посочено в поканата място.

6. За провеждане на всяко едно обсъждане кметът може да упълномощи длъжностно лице, което да докладва пред местната общност за конкретните параметри на обсъждания проект и лице, което да изготви протокол от обсъждането.

7. Всички граждани и юридически лица могат да подават в деловодството на Община Хасково писмени запитвания, протести и предложения до кмета на общината, касаещи проекта, за реализацията на който ще се поема дългосрочен дълг, но не по-късно от два дни преди провеждане на публичното обсъждане.

8. Общественото обсъждане следва да протича при следния ред:

8.1 Обсъждането се открива с представяне на проекта от кмета на общината или друг представител на администрацията, който обявява реда, по който то ще протече и продължителността на изказванията. На обсъждането може да се поканят лица - експерти, взели участие в изготвянето на проекта, за отговор на въпроси на представителите на местната общност.

8.2. Дневният ред следва да съдържа информация за:

- идеята и целите на проекта;

- информация за обществената му значимост;

- технико-икономическа обосновка, очаквани срокове за реализация и социално-икономически анализ на очакваните резултати от осъществяване на проекта;

- предлаган начин и параметри на финансиране;

- източници за погасяване на дълга;

- влияние на дълговото финансиране и на разходите по обслужването на дълга върху бюджета на общината.

8.3. След представянето на проекта се дава думата на представителите на местната общност за свободно изразяване на мнения, предложения и становища, както и за въпроси по проекта.

8.4. Обсъждането приключва след като е дадена възможност да се изкажат всички заявили желание граждани и представители на юридически лица и местната общност.

9. За изразените мнения, предложения и становища се съставя протокол, който се подписва от Протоколчик.

10. Всички представители на местната общност могат в 7-дневен срок след провеждане на общественото обсъждане да предоставят писмени становища до кмета на общината.

11. По преценка на кмета проектът може да се актуализира с изразените предложения и забележки от публичното обсъждане.

12. Протоколът от общественото обсъждане ведно с постъпилите писмени запитвания, протести и предложения е неразделна част от предложението на кмета за поемане на общинския дълг.